PM मोदी की जून में US विजिट, ड्रोन डील पर नजर; रक्षा करार 21 साल में 1.64 लाख करोड़ हुआ
PM Narendra Modi US Visit Explained;  पेंटागन के एक अधिकारी ने दैनिक भास्कर से बातचीत में कहा- दक्षिण एशिया क्षेत्र में भारत ही अमेरिका का सबसे मजबूत पार्टनर है। रक्षा सौदों से और मजबूती मिल रही है।
भारत और अमेरिका के बीच संबंधों में मजबूती के नए आयाम बन रहे हैं। प्रधानमंत्री नरेंद्र मोदी की जून में संभावित अमेरिका यात्रा में अन्य द्विपक्षीय समझौते के साथ अब इंटेलिजेंस शेयरिंग में बड़े करार की संभावना है। साढ़े 24 हजार करोड़ के MQ9 बी ड्रोन डील पर भी नजर है। 2001 तक भारत-अमेरिका रक्षा सौदे लगभग शून्य थे।
दरअसल, 1947 के बाद से दोनों देशों के बीच बहुत ही छोटे रक्षा समझौते हुए थे। 1998 में भारत के पोखरण परमाणु परीक्षण के बाद अमेरिका की ओर से लगाए गए आर्थिक प्रतिबंधों के बाद तो छिटपुट रक्षा समझौते भी खत्म हो गए। भारत और अमेरिका के बीच 2001 से नए दौर की शुरुआत हुई। इसके बाद 2022 तक भारत और अमेरिका के बीच रक्षा करार लगभग 1.64 लाख करोड़ रुपए के हो चुके हैं।
चीन को पछाड़ US बना भारत का सबसे बड़ा व्यापारिक भागीदार
अमेरिका 2022-23 में भारत का सबसे बड़ा व्यापारिक साझेदार बन गया है। मिनिस्ट्री ऑफ कॉमर्स के मुताबिक, भारत-अमेरिका द्विपक्षीय व्यापार 2022-23 में 7.65% वृद्धि से 10 लाख 55 हजार करोड़ का हो गया। 2021-22 में 9 लाख 8 हजार करोड़ था। 2020-21 में यह 6 लाख 60 हजार करोड़ का था।
2022-23 में भारत-चीन में व्यापार 1.5% गिरावट के साथ 9 लाख 33 हजार करोड़ रुपए रह गया, जो पिछले वर्ष 9 लाख 46 हजार करोड़ रुपए था।
दक्षिण एशिया में भारत सबसे मजबूत पार्टनर
पेंटागन के एक अधिकारी ने दैनिक भास्कर से बातचीत में कहा- दक्षिण एशिया क्षेत्र में भारत ही अमेरिका का सबसे मजबूत पार्टनर है। रक्षा सौदों से और मजबूती मिल रही है।
खुफिया सूचनाएं साझा करने का आधार बना ‘बेका’
भारत और अमेरिका ने 2020 में खुफिया सूचनाओं को साझा करने के बेका समझौता किया है।
अब तक क्या : विभिन्न चैनलों से नियमित रूप से काउंटर टेररिज्म, जनरल मिलिट्री इंफॉर्मेशन (GSOMIA), साइबर सिक्योरिटी, लॉजिस्टिक एक्सचेंज, सूचनाओं का आदान-प्रदान किया जाता है।
क्या होने की संभावना : ब्रिटेन और अन्य तीन देशों के साथ अमेरिका के फाइव आई अलायंस तर्ज पर भारत से भी सूचनाओं के आदान-प्रदान का नेटवर्क और बढ़ने की संभावना है।